1N bia, tɛnra n yelehom wa, ge tara mam bo ho nɔse'ere wa ho vom poan. 2Tara mam nɔɔrɛ te ho vɔe la n pa'alegɔ wa wo hom tare ho ninbeeliho se'em la. 3Dekɛ ba pire wo nu'toa la, ge golehɛ ba eŋɛ ho suunre poan. 4Dekɛ yam te a dɛna ho tanya, ge dekɛ yɛla bɔkerɛ te a dɛna ho zɔ paɛ paɛ, 5ge bama n wan gu' ho yiyɛa zen'an, ge gu' ho satema nɔmalehom la zen'an. 6Mam boe la n yire ge veehe takole poan behɛ yeŋa na, 7nyɛ bonbilipaalehe en lagahe ze', te ayema gerege, 8dɔla sore zuo ŋmɛregera pɔgɔyalema yire sakpekɔ kɛn'ɛra bini, 9bala ma'an te yentule ye' lua, te a dɔla ki'ina te la nyolena. 10Te pɔka n bala to'ohɛ en, yɛ ka lɔgɔrɔ yiyɛɛnɛ, la a potɛn'ɛrɛ. 11Ka dela pɔgɔ'ɛɛrega n nɔŋɛ voole, te ka fehega ka zin'ita yire, 12tɔpi sore zuo, tɔpi nɛreba zen'an. 13Te ka gin' boraa wa, kɔkɛ ka, ge la'ara mɔgɛ mɔgɛ te valom ka tara en, te a yɛta boraa wa, 14yeti, Mam dugɛ la dia, te nɛnɔ la gan'an yoo te a wa'ana di ge de'em, 15bala te mam yehe na te n mɔ'ɛ nini ɛ hɔ, n mɛ nyɛ ho. 16Mam pon maahom gɔrɔgɔ mɛ, pin' ko la Mizraim teŋa fugɔbehe la n ane pɔnra pɔnra la. 17Mam pon dekɛ la dɔɔzun'uhe nyɔ' n bɔ'ɔ poan te la tara nyuŋo soŋɔ. 18Wa'ana te to kule ta ma'ɛn to kɔnrehe la taaba gura beere bolika. 19N sera ka boe yire, a keŋɛ la sowoko. 20A dekɛ la ligiri la tapɔɔ me'en keŋɛ, han dagana ŋmarega, a kan kule na. 21Pɔka wa dekɛ la yetɔgɔbɔna wa pan'ahɛ boraa ta nyaŋɛ bɛlegera en la nɔmalehom wa. 22Te boraa wa seren taɛ ka poore dɔla wo lɔlega te ba lo' yɛ'a kɔrɔgerɛ la, bii duŋa yɛhe bɛnregɔ poan, 23te pɛɛnhɔ ta lo a suunre, wo niiŋa en yɛhe bɛnregɔ poan la. Bala a ka mi te a yɛhe la kum poan. 24N kɔma wa, nya kelehe ya, be'e ya toba wom mam yeti ya se'em wa. 25Da sakɛ ya te ya suunre ŋmɛregɛ lebe pɔgɔkana bɔba, da bu' lebe ka bɔba, 26se'ere zuo, kan sigehe sɛba zo'e mɛ, kaŋa n ko sɛba ka tare kanlɛ. 27Ka yire dela kum sore tara ho yɛ'a yɔɔen.
bam_Latn